ธพว.จมปลักหนี้เสียทะลักสินเชื่อหายวับ
เอสเอ็มอีแบงก์ มรสุมรุมเร้า ยังงมแผนแก้หนี้จนปล่อยกู้ไม่ออก เสนอบอร์ดลดเป้าสินเชื่อ
12 ก.ย. 2555

เอสเอ็มอีแบงก์ มรสุมรุมเร้า ยังงมแผนแก้หนี้จนปล่อยกู้ไม่ออก เสนอบอร์ดลดเป้าสินเชื่อ
นายพงษ์ศักดิ์ ชาเจียมเจน รักษาการกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.)หรือเอสเอ็มอีแบงก์ เปิดเผยว่า ธนาคารจะเสนอให้คณะกรรมการพิจารณาทบทวนเป้าหมายสินเชื่อลงจากเดิม 2.3 หมื่นล้านบาท เพราะขณะนี้มีสินเชื่อใหม่เข้ามาแค่ 1 หมื่นล้านบาทเศษเท่านั้น
ขณะเดียวกันธนาคารกำลังอยู่ระหว่างทำแผนฟื้นฟูและปรับโครงสร้างหนี้ที่บันทึกไว้แล้ว 1.8 หมื่นล้านบาท หรือ 18% ของสินเชื่อรวม และยังมีส่วนที่ไม่ได้บันทึกอีกประมาณ 1 หมื่นล้านบาท นอกจากนี้ฐานเงินกองทุนของธนาคารยังต่ำเพียง 6.26% ต่ำกว่าเกณฑ์ธนาคารแห่งประเทศไทยที่กำหนดไว้ 8.5% จึงเป็นข้อจำกัดของการขยายสินเชื่อ
“สินเชื่อที่ลดลงมาจากการปรับโครงสร้างหนี้ จึงเป็นการถอยเพื่อตั้งหลัก ซึ่งเป็นเรื่องปกติที่เมื่อเกิดการเปลี่ยนแปลง สินเชื่อจะถอยลงเล็กน้อย จากนั้นจะเริ่มเข้ารูปเข้ารอยมากขึ้น แต่เป้าสินเชื่อที่จะปรับลดนั้นคงไม่ลงมาก เพราะถ้าสินเชื่อไม่ขยาย ธนาคารก็ต้องขาดทุนเพิ่ม” นายพงษ์ศักดิ์ กล่าว
นายพงษ์ศักดิ์ กล่าวว่า การที่รัฐบาลต้องการให้ธนาคารเฉพาะกิจของรัฐเร่งรัดการปล่อยสินเชื่อให้เอสเอ็มอีมากขึ้นนั้น ธนาคารพร้อมสนองนโยบาย แต่รัฐบาลต้องเพิ่มทุนให้เพื่อเสริมสภาพคล่องด้วย โดยก่อนหน้านี้ธนาคารได้ขอเพิ่มทุนไป 4,400 ล้านบาท
ทั้งนี้ เอสเอ็มอีแบงก์ได้เสนอขอเพิ่มทุนจากงบประมาณรายจ่ายปี 2556 ไว้ที่ 4,400 ล้านบาท ซึ่งหากได้รับการอนุมัติ ก็วางแผนว่าจะออกผลิตภัณฑ์สินเชื่อเอสเอ็มอีเออีซี เพื่อสนับสนุนผู้ประกอบการที่จะลงทุนหรือทำการค้ากับกลุ่มประเทศสมาชิกประชาคมเศรษฐกิจอาเซียน รวมทั้งสินเชื่อเพื่อเพิ่มประสิทธิภาพการผลิตลดต้นทุนจากการปรับค่าแรงขั่นต่ำ 300 บาททั่วประเทศที่ตะเริ่มต้นปีหน้า
อย่างไรก็ตาม ธนาคารไม่ได้มุ่งขอเพิ่มทุนอย่างเดียว แต่กำลังทำพยายามออกแบบผลิตภัณฑ์สินเชื่อใหม่ๆ โดยมีนายสุรชัย กำพลานนท์วัฒน์ รองกรรมการผู้จัดการเอสเอ็มอีแบงก์ เป็นผู้รับผิดชอบ โดยผลิตภัณฑ์ต้องเป็นรูปแบบสอดคล้องกับนโยบายของรัฐ และช่วยยกระดับเอสเอ็มอี คาดว่าจะแล้วเสร็จใน 1-2 เดือนนี้